Document ID: 32012D1105

EUROOPA PARLAMENDI JA NÕUKOGU OTSUS nr 1105/2012/EL,
21. november 2012,
millega muudetakse nõukogu otsust 2003/17/EÜ, pikendades selle kohaldamisperioodi ja ajakohastades tootmisele heakskiitu andvate ja tootmise kontrolli eest vastutavate ametiasutuste ja kolmandate riikide nimede loetelu
(EMPs kohaldatav tekst)
EUROOPA PARLAMENT JA EUROOPA LIIDU NÕUKOGU,
võttes arvesse Euroopa Liidu toimimise lepingut, eriti selle artikli 43 lõiget 2,
võttes arvesse Euroopa Komisjoni ettepanekut,
olles edastanud seadusandliku akti eelnõu liikmesriikide parlamentidele,
võttes arvesse Euroopa Majandus- ja Sotsiaalkomitee arvamust (1),
toimides seadusandliku tavamenetluse kohaselt (2)
ning arvestades järgmist:
(1)
Nõukogu 16. detsembri 2002. aasta otsuses 2003/17/EÜ (kolmandates riikides teostatud seemnekultuuride põldtunnustamiste samaväärsuse ja kolmandates riikides kasvatatud seemne samaväärsuse kohta) (3) on sätestatud, et piiratud aja vältel käsitatakse teatavat liiki seemnekultuuride põldtunnustamisi, mida teostatakse teatavates kolmandates riikides, samaväärsetena liidu õigusaktide kohaselt sooritatud põldtunnustamistega ning kõnealustes riikides kasvatatud teatavate liikide seemet samaväärsena liidu õigusaktide kohaselt kasvatatud seemnega.
(2)
Kolmandates riikides teostatud põldtunnustamised annavad jätkuvalt samasuguse tagatise kui liikmesriikide teostatud põldtunnustamised. Seepärast tuleks neid jätkuvalt samaväärsena käsitada.
(3)
Kuna otsus 2003/17/EÜ aegub 31. detsembril 2012, tuleks pikendada kõnealuse otsuse alusel samaväärsuse tunnustamise tähtaega. Soovitav oleks pikendada nimetatud tähtaega veel kümne aasta võrra.
(4)
Otsuses 2003/17/EÜ esinev viide Jugoslaaviale tuleks välja jätta. Serbia tuleks lisada otsuse 2003/17/EÜ I lisas esitatud kolmandate riikide loetelusse, kuna ta on seemneproovide võtmise ja analüüsimise osas Majanduskoostöö ja Arengu Organisatsiooni (OECD) rahvusvaheliseks kaubanduseks ettenähtud seemne sordisertifitseerimise kava ning Rahvusvahelise Seemnekontrolli Assotsiatsiooni (ISTA) liige. Lisaks on muutunud otsuse 2003/17/EÜ I lisas loetletud mõne tootmisele heakskiitu andva ja tootmise kontrolli eest vastutava ametiasutuse nimi.
(5)
Otsuse 2003/17/EÜ need sätted, mis viitavad nõukogu 28. juuni 1999. aasta otsusele 1999/468/EÜ (millega kehtestatakse komisjoni rakendusvolituste kasutamise menetlused), (4) tuleks välja jätta, kuna nende kohaldamine ei oleks käesoleva otsuse raames kooskõlas delegeeritud õigusaktide ja rakendusaktide süsteemiga, mis kehtestati Euroopa Liidu toimimise lepingu artiklitega 290 ja 291.
(6)
Seepärast tuleks otsust 2003/17/EÜ vastavalt muuta,
ON VASTU VÕTNUD KÄESOLEVA OTSUSE:
Artikkel 1
Otsust 2003/17/EÜ muudetakse järgmiselt:
1)
artikkel 4 jäetakse välja;
2)
artikkel 5 jäetakse välja;
3)
artiklis 6 asendatakse kuupäev „31. detsember 2012” kuupäevaga „31. detsember 2022”;
4)
I lisa asendatakse käesoleva otsuse lisas esitatud tekstiga.
Artikkel 2
Käesolev otsus jõustub kolmandal päeval pärast selle avaldamist Euroopa Liidu Teatajas.
Seda kohaldatakse alates 1. jaanuarist 2013.
Artikkel 3
Käesolev otsus on adresseeritud liikmesriikidele.
Strasbourg, 21. november 2012

Labels: 18
6